Man nié weer aangestel ná hy k-woord gebruikArgieffoto Die konstitusionele hof het Dinsdag beslis dat die Suid-Afrikaanse Inkomstediens (SAID) ŉ voormalige werknemer, wat sy baas by die SAID die k-woord toegesnou het, nie weer hoef aan te stel nie. Jacobus Johannes Kruger is in 2007 dissiplinêr verhoor nadat hy sy lynhoof, Amos Mboweni, die k-woord toegevoeg het. Kruger is aanvanklik vir tien dae sonder betaling geskors en ŉ finale waarskuwing gegee, maar die SAID het besluit om hom summier af te dank. Kruger het hom na die Kommissie vir Versoening, Bemiddeling en Arbitrasie (KVBA) gewend waar hy sy saak gewen het. Die SAID het sy appèl in die arbeidshof teen die KVBA se beslissing verloor, waarna die inkomstediens hom tot die konstitusionele hof gewend het. Die konstitusionele hof het Dinsdag beslis dit is onredelik om die SAID te beveel om Kruger weer aan te stel en dat Kruger gevolglik ses maande se salaris betaal moet word. Sandile Memela, woordvoerder van die SAID, het in reaksie op die konstitusionele hof se bevinding gesê die SAID sien die uitspraak as ŉ oorwinning in die stryd om ŉ nie-rassige samelewing te skep. “Die SAID as ŉ organisasie is toegewyd om ŉ transformerende kultuur te bou wat sal bydra tot ŉ nie-rassige Suid-Afrika. Dit is daarom dat die SAID hierdie saak tot in die konstitusionele hof beveg het,” het Memela gesê. “Die SAID het nog altyd die siening gehandhaaf dat rassisme die kern van die SAID se mandaat, sy waardebepaling en waardestelsels ondermyn. Daarom sal die SAID nie sulke gedrag duld nie.”